Občiansko-demokratická mládež

Občiansko-demokratická mládež (skratka ODM) je najstaršia nezávislá mládežnícka politická organizácia na Slovensku.

Cieľom ODM je šírenie myšlienok liberálneho konzervativizmu a demokracie, vytváranie politického a právneho vedomia mládeže a dôsledné upozorňovanie na všetky deformácie ohrozujúce vývoj ľudských práv a demokratickej spoločnosti. Svojou činnosťou chcú prispieť k šíreniu povedomia o otázkach ochrany ľudských práv, o potrebe moderného vzdelávania, participácii mladých na rozhodovacích procesoch a k všestrannému rozvoju mládeže. Tieto ciele realizuje prostredníctvom prednášok, konferencií, vydavateľskej činnosti a ďalších kultúrnych a spoločenských aktivít s cieľom vzdelávania verejnosti. ODM ako jediná mládežnícka politická organizácia nie je pridružená k žiadnej politickej strane.

Pri svojej činnosti vychádzajú hlavne z týchto zásad:
 demokratický právny štát,
 podpora individuálnej zodpovednosti občanov,
 rozvoj slobodnej trhovej ekonomiky a podnikania,
 vzdelanie ako nevyhnutnosť,
 efektívne a svedomité využívanie technológií.

História 
Rok 1991 bol pre našu krajinu veľmi zložitý. Spoločnosť sa pomaly spamätávala z radikálnej zmeny, ktorú predstavoval pád komunistického režimu. Nepriateľ, ktorého symbolizovala Komunistická strana, bol aspoň na pohľad porazený a zdalo sa, že zmene k lepšiemu už nič nestojí v ceste. V tom istom čase sa však ukázalo, že nie všetci politici na Slovensku uznávajú rovnaké pravidlá hry a nie každý z nich chce pomôcť jeho návratu medzi vyspelé demokracie. Vychádzajúc zo základných hodnôt pluralitného politického systému, zo zodpovednosti jednotlivca za svoj osud, hlásiac sa k myšlienke nescudziteľnosti vychádzajúcich ľudských práv, vznikla na Slovensku v roku 1991 pravicovo orientovaná organizácia Občiansko-demokratická mládež. Mládežnícka organizácia, ktorej cieľom sa stalo prispieť k zmene režimu v našej krajine a vychovať novú elitu, ktorá by nebola zaťažená predsudkami minulosti a dokázala by previesť Slovensko náročným obdobím konsolidácie demokracie. Vďaka nezávislosti ODM sa členovia organizácie uplatnili vo viacerých politických stranách, podnikaní, ako aj vo verejnom živote. Patria medzi nich napríklad Daniel Lipšic, Ondrej Dostál, Ivan Mikloš, Milan Krajniak a Andrej Stančík.

V priebehu 30 rokov pripravila Občiansko-demokratická mládež nespočetné množstvo väčších i menších projektov, vyhlásení a stanovísk k aktuálnym otázkam, participovala spolu s ďalšími partnerskými organizáciami na mnohých kampaniach. Časť z nich sa sústreďovala na vzdelávanie členskej základne, ale väčšinou boli orientované smerom navonok a usilovali sa prispieť k zmene vnímania niektorých celospoločenských otázok.

Prehľad vedení ODM 

 19911995: Daniel Lipšic
 19951996: Milan Krajniak
 19971999: Ľudovit Tóth
 20002001: Miroslav Lopata
 20022005: Maroš Kémeny
 20062007: Vladimír Škola
 20082008: Marián Klemon
 20092011: Ján Bučkuliak
 20122015: Martin Tokár
 20162016: Dominika Paľová
 20162020: Andrej Stančík
 20212022: Alexandra Žáková
 od 2022: Simona Chmelíková

Výber z aktivít ODM

Ako ďalej Slovensko 
Miestny klub ODM v Nitre zorganizoval diskusiu pod názvom „Ako ďalej Slovensko?“. Nosnými témami bola vznikajúca vláda jednej strany a kríza slovenskej pravice. Usporiadatelia na diskusiu pozvali občianskeho aktivistu Petra Marianka a politológa Tomáša Zálešáka. Udalosti sa zúčastnilo 33 osôb, prevažne vysokoškolských študentov, pracujúcich mladých ľudí, ale i jeden starší účastník.

Debatná liga a Republiková rada 
Začiatkom mája sa v priestoroch hotela Šachtička konala debatná liga (Rhetoric and Presentation Skills for Young Politicians). Súčasťou akcie bola aj programová konferencia ODM a II. republiková rada.

Letná univerzita 2012 
Na tradičnom letnom podujatí mladých pravičiarov sa diskutovalo o Európe, európskej integrácii, histórii zjednotenia ako aj o programe erasmus.

Vianočný večierok 
Spolu s Novou Generáciou a Kresťansko-demokratickou mládežou Slovenska, ODM prichystala pre svojich členov v podniku Scherz v Bratislave vianočný večierok.

Letná univerzita 2013 

Letná univerzita sa uskutočnila v Nízkych Tatrách v hoteli Junior Jasná. Témou letnej univerzity bola participácia mladých v politike 21. storočia. Program plný seminárov obsahoval aj športové či teambuildingové aktivity.

Seminár o súdnictve 
Začiatkom decembra sa v hoteli Impiq v Trnave zorganizovali víkendový seminár Súdnictvo a jeho úloha v právnom štáte s dr. Janou Dubovcovou, ombudsmankou SR.

Komunálny bordel 
Projekt zameraný na podporu volebnej účasti v komunálnych voľbách. V rámci ktorého ODM pripravili nálepky, ktoré distribuovali ľuďom a usporiadali súťaž o najlepšie nalepené nálepky. Výhercovia boli odmenení hodnotnými cenami. Motto projektu bolo: „Máte vo svojom meste politikov, ktorí sa už niekoľko volebných období len recyklujú pod inými straníckymi tričkami a nič pre Vaše mesto ešte nespravili? Dajte im to vedieť v podobe vtipnej nálepky a 15.11. choďte voliť a odstráňte Váš komunálny bordel!“

Ficko Bird 

Hra na mobilné telefóny z dielne ODM, ktorej cieľom bolo poukázať na kauzy prezidentského kandidáta Roberta Fica. Cieľom hry bolo pomocou hlavy RF „preficovať“ sa fľašami Coca-Coly a ukradnúť čo najviac melónov. Pri každej prekonanej prekážke zaznel jeden z výrokov RF. Hra bola stiahnutá viac ako 120 000 krát a v predvolebnom období a krátko po ňom bola najsťahovanejšia aplikácia na Google Store ako aj na App store. Zároveň to bolo prvýkrát, kedy bola hra na mobilné telefóny použitá ako súčasť politickej kampane. O úspechoch kampane predseda ODM na pozvanie prednášal na Univerzite Komenského v Bratislave. Názov prednášky bol Politika v mobile, využívanie nových foriem v politickej kampani.

Čo hovoria ľudia o ODM

Referencie

Externé odkazy 
 Oficiálna stránka

Občianske združenia na Slovensku
Mládežnícke organizácie politických strán na Slovensku